和李正甫
作者：沈遼
朝代：宋

paragraphs: 山川旱氣赤如虹，大海半涸驚魚龍。
行人渴死道不通，時見飛鳶墜長空。
日輪軋軋未背昃，獨坐髙堂酌瓊液。
下視萬屋生白烟，不復平日瞻青山。
閉目欲想瑤池瀕，欲往萬里增黄塵。
長憶仙人李太白，若乘鯨魚應腐鱗。
晚餐一盤薦黑黍，出鐺已敗色如土。
忽得諸篇排硬言，伏讀未終汗如雨。